SL Uradni list Evropske unije C 406/25

Tožba, vložena 29. septembra 2015 – Kraljevina Španija/Svet Evropske unije

(Zadeva C-521/15)

(2015/C 406/25)

Jezik postopka: španščina

Stranki

Tožeča stranka: Kraljevina Španija (zastopnik: A. Rubio González, agent)

Tožena stranka: Svet Evropske unije

Predlogi tožeče stranke

— Razglasitev ničnosti Sklepa Sveta (EU) 2015/1289 (1) z dne 13. julija 2015 o naložitvi globe Španiji zaradi izkrivljanja podatkov o primanjkljaju v avtonomni skupnosti Valencija ali

— podredno, znižanje zneska globe, in sicer z omejitvijo izključno na obdobja po 13. decembru 2011, datumu začetka veljavnosti Uredbe št. 1173/2011 (2), in

— v vsakem primeru naložitev stroškov toženi stranki.

Tožbeni razlogi in bistvene trditve

Kršitev člena 8(3) Uredbe št. 1173/2011 in člena 2(1) in (3) Sklepa št. 2012/678/EU (3) , in sicer s kršitvijo pravic do obrambe Kraljevine Španije. Pred odprtjem spisa se je opravila preiskavo ob robu postopka, vzpostavljenega s Sklepom št. 2012/678/EU. Tako so bili elementi, pridobljeni na podlagi ogledov, ki ne izpolnjujejo pogojev iz člena 2(3) tega sklepa, uporabljeni v nasprotju s pravico do obrambe Španije.

Kršitev pravice do dobre obravnave glede sestave preiskovalne ekipe. Dejstvo, da so iste osebe vodile predhodne postopke, ni v skladu z načelom objektivne nepristranskosti. Ekipa je predstavljala tveganje, in sicer z vidika načina potrjevanja in načina ocenjevanja glede presoje resnih indicev, ki so jih preučili pred začetkom preiskave. Preiskovalna ekipa si je ustvarila tak vtis, ki je objektivno ogrožal njeno nepristranskost.

Kršitev člena 8(1) Uredbe št. 1173/2011, ker iz dejstev ne izhaja izkrivljanje ali napačno prikazovanje – namenoma ali zaradi hude malomarnosti države članice – podatkov glede primanjkljaja in dolga. Prvič, iz dejstev ne izhaja izkrivljanje ali napačno prikazovanje statističnih podatkov, ampak gre zgolj za – na jasen in ustrezen način predstavljen – popravek podatkov glede primanjkljaja in dolga. Drugič, podatki, ki naj bi bili predmet zatrjevane nepravilnosti, naj bi nikakor ne bili upoštevni za namene pravice do nadzora, ki jo imajo na podlagi členov 121 in 126 PDEU institucije Unije. Nazadnje, ravnanja Španije naj bi ne bilo mogoče opredeliti za hudo malomarnost, saj so bili španski organi tisti, ki so odkrili napako, o tem nemudoma obvestili Komisijo ter ravnali z največjo skrbnostjo in hitrostjo.

Krčitev sorazmernosti kazni glede časovnega okvira, upoštevanega pri izračunu kazni. Obdobje, na katero se nanaša kazen, se omejuje na podatke iz obvestil, opravljenih po letu 2012 in zajema dogodke od 11. decembra 2011, datuma začetka veljavnosti Uredbe št. 1173/2011. Zato bi upoštevni znesek moral biti omejen na podatke iz faktur, obračunanih v letu 2011.

(1) UL L 198, str. 19.

(2) Uredba (EU) št. 1173/2011 Evropskega parlamenta in Sveta z dne 16. novembra 2011 o učinkovitem izvrševanju proračunskega nadzora v euroobmočju.

UL L 306, str. 1.

(3) 2012/678/EU: Delegirani sklep Komisije z dne 29. junija 2012 o preiskavah in globah v zvezi z izkrivljanjem statističnih podatkov, kot je navedeno v Uredbi (EU) št. 1173/2011 Evropskega parlamenta in Sveta o učinkovitem izvrševanju proračunskega nadzora v euroobmočju.

UL L 306, str. 21.